CELEX: 32019D1145
Language: lt
Date: 2019-07-04 00:00:00
Title: 2019 m. liepos 4 d. Komisijos įgyvendinimo sprendimas (ES) 2019/1145, kuriuo, nekeičiant galiojančių priemonių, nutraukiama importuojamiems Indijos kilmės kaliojo ketaus (t. y. ketaus su rutuliniu grafitu) vamzdžiams ir vamzdeliams taikomų antidempingo priemonių dalinė tarpinė peržiūra

5.7.2019   
               
               
                  LT
               
               
                  Europos Sąjungos oficialusis leidinys
               
               
                  L 181/87
               
            
         KOMISIJOS ĮGYVENDINIMO SPRENDIMAS (ES) 2019/1145
         2019 m. liepos 4 d.
         kuriuo, nekeičiant galiojančių priemonių, nutraukiama importuojamiems Indijos kilmės kaliojo ketaus (t. y. ketaus su rutuliniu grafitu) vamzdžiams ir vamzdeliams taikomų antidempingo priemonių dalinė tarpinė peržiūra
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2016 m. birželio 8 d. Europos Parlamento ir Tarybos reglamentą (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (1), ypač į jo 9 straipsnio 1 dalį,
         kadangi:
         1.   PROCEDŪRA
         
         1.1.   Galiojančios priemonės
         
         
                     (1)
                  
                  
                     Šiuo metu galiojančios priemonės – galutinis antidempingo muitas, nustatytas. Komisijos įgyvendinimo reglamentu (ES) 2016/388 (2), su pakeitimais, padarytais Įgyvendinimo reglamentu (ES) 2016/1369 (3).
                  
               
                     (2)
                  
                  
                     Nagrinėjamajam produktui taip pat taikomas galutinis kompensacinis muitas, nustatytas Komisijos įgyvendinimo reglamentu (ES) 2016/387 (4).
                  
               1.2.   Prašymas atlikti peržiūrą
         
         
                     (3)
                  
                  
                     2018 m. kovo 2 d. Komisija gavo prašymą atlikti galiojančių antidempingo priemonių dalinę tarpinę peržiūrą pagal Reglamento (ES) 2016/1036 (toliau – pagrindinis reglamentas) 11 straipsnio 3 dalį, kurią atliekant būtų nagrinėjamas tik eksportuojantis gamintojas „Electrosteel Castings Limited“ (toliau – „Electrosteel“). Prašymą pateikė keturi Sąjungos gamintojai: „Saint-Gobain PAM“, „Saint-Gobain PAM Deutschland GmbH“, „Saint-Gobain PAM España S.A.“ ir „Duktus (Production) GmbH“ (toliau – pareiškėjai).
                  
               
                     (4)
                  
                  
                     Per pradinį tyrimą Komisija „Electrosteel“ nustatė 4,1 % dempingo skirtumą, tačiau galutinio antidempingo muito normą – tik 0 %, kad būtų išvengta dvigubo eksporto subsidijų, į kurias jau atsižvelgta nustatant 9,0 % galutinį kompensacinį muitą, skaičiavimo. Prašyme pateikta pakankamai įrodymų, kad nustačius priemones „Electrosteel“ padidino savo vykdomą dempingą ir kad aplinkybės, kurių pagrindu buvo nustatytos galiojančios priemonės, pasikeitė ir kad šie pokyčiai yra ilgalaikiai.
                  
               1.3.   Peržiūros inicijavimas
         
         
                     (5)
                  
                  
                     Komisija nusprendė inicijuoti dalinę tarpinę peržiūrą pagal pagrindinio reglamento 11 straipsnio 3 dalį, per kurią būtų nagrinėjamas tik su „Electrosteel“ susijęs dempingas. 2018 m. gegužės 4 d. Komisija Europos Sąjungos oficialiajame leidinyje paskelbė pranešimą apie inicijavimą (toliau – pranešimas apie inicijavimą) (5).
                  
               
                     (6)
                  
                  
                     Peržiūros pakartotinis tiriamasis laikotarpis – 2017 m. balandžio 1 d. – 2018 m. kovo 31 d. Pradinis tiriamasis laikotarpis buvo nuo 2013 m. spalio 1 d. iki 2014 m. rugsėjo 30 d.
                  
               1.4.   Suinteresuotosios šalys
         
         
                     (7)
                  
                  
                     Pranešime apie inicijavimą Komisija paragino suinteresuotąsias šalis reikšti savo nuomonę. Be to, Komisija apie peržiūrą konkrečiai pranešė pareiškėjams, „Electrosteel“ ir nagrinėjamosios šalies valdžios institucijoms ir paragino juos dalyvauti peržiūroje.
                  
               
                     (8)
                  
                  
                     Suinteresuotosioms šalims buvo suteikta galimybė raštu pareikšti savo nuomonę ir pateikti prašymą išklausyti dalyvaujant Komisijai ir (arba) prekybos bylas nagrinėjančiam pareigūnui. „Electrosteel“ prašė surengti klausymus su Komisija ir buvo surengti trys klausymai. Klausymai vyko 2018 m. gegužės 15 d., 2018 m. birželio 15 d. ir 2019 m. sausio 17 d.
                  
               2.   PRAŠYMO ATSIĖMIMAS IR TYRIMO NUTRAUKIMAS
         
         
                     (9)
                  
                  
                     2019 m. balandžio 19 d. ir gegužės 2 d. raštais pareiškėjai pranešė Komisijai, kad jie atsiima savo prašymą.
                  
               
                     (10)
                  
                  
                     Pagal pagrindinio reglamento 9 straipsnio 1 dalį tyrimas gali būti nutraukiamas, jei skundas atsiimamas ir jeigu nutraukiant tyrimą neprieštaraujama Sąjungos interesams.
                  
               
                     (11)
                  
                  
                     Atliekant tyrimą nenustatyta jokių aplinkybių, rodančių, kad šio tyrimo nutraukimas prieštarautų Sąjungos interesams. Šiomis aplinkybėmis Komisija pažymėjo, kad iš suinteresuotųjų šalių nebuvo gauta jokių pastabų, kad šis tyrimo nutraukimas prieštarautų Sąjungos interesams. Todėl Komisija mano, kad dalinės tarpinės peržiūros tyrimas turėtų būti nutrauktas nepriimant jokio oficialaus sprendimo dėl svarbių ilgalaikių pasikeitimų ir „Electrosteel“ vykdomo dempingo.
                  
               
                     (12)
                  
                  
                     Komisija padarė išvadą, kad dalinė tarpinė peržiūra, per kurią nagrinėjamas tik „Electrosteel“ vykdomas dempingas, turėtų būti nutraukta nekeičiant galiojančių priemonių.
                  
               
                     (13)
                  
                  
                     Apie tai buvo pranešta suinteresuotosioms šalims ir joms suteikta galimybė pateikti pastabų.
                  
               
                     (14)
                  
                  
                     Šis sprendimas atitinka pagal pagrindinio reglamento 15 straipsnio 1 dalį įsteigto komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Importuojamiems Indijos kilmės kaliojo ketaus (t. y. ketaus su rutuliniu grafitu) vamzdžiams ir vamzdeliams, išskyrus kaliojo ketaus vamzdžius ir vamzdelius be vidinės ir išorinės dangos (toliau – nedengti vamzdžiai), kurių KN kodai šiuo metu yra ex 7303 00 10 ir ex 7303 00 90 (TARIC kodai 7303001010 ir 7303009010), taikomų antidempingo priemonių dalinė tarpinė peržiūra nutraukiama.
         
         
            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2019 m. liepos 4 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 176, 2016 6 30, p. 21.
         
         
            (2)  2016 m. kovo 17 d. Komisijos įgyvendinimo reglamentas (ES) 2016/388, kuriuo nustatomas galutinis antidempingo muitas importuojamiems Indijos kilmės kaliojo ketaus (dar vadinamo ketumi su rutuliniu grafitu) vamzdžiams ir vamzdeliams (OL L 73, 2016 3 18, p. 53).
         
            (3)  2016 m. rugpjūčio 11 d. Komisijos įgyvendinimo reglamentas (ES) 2016/1369, kuriuo iš dalies keičiamas Įgyvendinimo reglamentas (ES) 2016/388, kuriuo nustatomas galutinis antidempingo muitas importuojamiems Indijos kilmės kaliojo ketaus (dar vadinamo ketumi su rutuliniu grafitu) vamzdžiams ir vamzdeliams (OL L 217, 2016 8 12, p. 4).
         
            (4)  2016 m. kovo 17 d. Komisijos įgyvendinimo reglamentu (ES) 2016/387, kuriuo nustatomas galutinis kompensacinis muitas importuojamiems Indijos kilmės kaliojo ketaus (dar vadinamo ketumi su rutuliniu grafitu) vamzdžiams ir vamzdeliams (OL L 73, 2016 3 18, p. 1).
         
            (5)  Pranešimas apie importuojamiems Indijos kilmės kaliojo ketaus (t. y. ketaus su rutuliniu grafitu) vamzdžiams ir vamzdeliams taikomų antidempingo priemonių dalinės tarpinės peržiūros inicijavimą (OL C 157, 2018 5 4, p. 3).